# Васил Гайфуллин

* Шәхесләр порталы
* Татарстан порталы
* Мәгариф порталы
* Сәясәт порталы
Васил Гайфуллин, Васил (Васыйл) Габдулла улы Гайфуллин (1937 елның 23 марты, ТАССР, Мөслим районы, Югары Табын) — Татарстанның дәүләт һәм җәмәгать эшлеклесе, галим. 1990–1997 елларда ТАССР мәгариф министры (1991 елдан Татарстан мәгариф министры). Педагогика фәннәре докторы (Ленинград, 1990). Профессор (1992). Татарстанның атказанган фән эшлеклесе (2003). РФ (2004) һәм ТАССР (1987) атказанган укытучысы. Каюм Насыйри исемендәге премия лауреаты (2005). РФ атказанган югары уку йорты хезмәткәре (2007). Бөтендөнья татар конгрессы башкарма комитеты әгъзасы (1990-1997).

# Васил Гайфуллин
## Тәрҗемәи хәле

1937 елның 23 мартында ТАССР Мөслим районы Югары Табын авылында туган. Югары Табын башлангыч, Түбән Табын җидееллык мәктәбен, Минзәлә дәүләт педагогика укуханәсен (1955, кызыл дипломга) тәмамлаган. Ташлыяр җидееллык мәктәбендә бер ел укыткан. «Физика һәм җитештерү нигезләре укытучысы» белгечлеге буенча Казан дәүләт педагогия институтының физика-математика факультетын (1961) тәмамлагач, 1961 елның 15 августыннан Мөслим районы (1962-1964 елларда Сарман районы) Мөслим урта мәктәбендә физика фәненнән укыта. 1965 елның мартыннан Мөслим районы халык мәгарифе бүлеге мөдире итеп билгеләнә. 1971 елда А.И. Һерцен исемендәге Ленинград дәүләт педагогия институтының (ru) физика укыту методикасы кафедрасына (фәнни җитәкчесе профессор Е.В. Савелова) аспирантурага укырга керә. Аспирантурадан соң, Казан дәүләт педагогия институтының (КДПИ) физика-математика факультетының физика кафедрасында ассистент булып эшли башлый. 1980-1986 елларда Казан дәүләт педагогия институтының мәктәп җитәкчеләренең белемен күтәрү факультеты (рус. ФПКК ОНО) деканы. 1986 елдан КДПИның физика-математика факультеты деканы. 1974 елда «Физиканы проблемалы укытуның методик нигезләре» темасына кандидатлык, 1990 елда «Физика дәресендә укучыга һөнәри юнәлеш бирү» темасына педагогика фәннәре докторлыгына диссертация яклый. 1990–1997 елларда ТАССР (1991 елдан Татарстан) мәгариф министры. Бер үк вакытта, 1993-1998 елларда КДПИның гомуми физика кафедрасы (соңыннан физика укыту кафедрасы) мөдире. ТР мәгариф министры булып эшләгәндә, Татарстанда һәм, бигрәк тә, Казанда милли мәгарифне торгызуда зур хезмәт куя. 1997-2005 елларда Татар дәүләт гуманитар институты (1996 елга кадәр көллият, 2005 елда ТДГПУга кушыла) ректоры. 2006-2011 елларда ТДГПУның физика факультеты деканы. 2011-2012 елларда КФУның Физика институты фәнни-педагогика үзәге мөдире, 2012 елдан физика һәм информатика укытуның теориясе һәм методикасы кафедрасы профессоры.

# Васил Гайфуллин
## Гыйльми эзләнүләр өлкәсе

Гомуми белем бирү һәм югары һөнәри мәктәпләрендә физика укыту методикасы, милли мәгариф методологиясе.

# Васил Гайфуллин
## Китаплары

* Китаплары
* Проблемные ситуации на уроках физики. Казань, 1980.
* Профориентационная работа на уроках физики. Казань, 1988.
* Активизация учения школьников. Казань, 1992.
* Активизация познавательной деятельности на уроках физики: пособие для учителей. Казань, 1993.
* Физикадан мәсьәләләр һәм күнегүләр җыентыгы. Кис. 2. Электродинамика. Оптика. Квант физикасы. Казан, 1996.
* Специальный терминологический словарь бизнесмена. Казань, 1996.
* Игровой метод в обучении физике: пособие для учителей. Казань, 1997.
* Национально-региональный компонент стандарта образования: татарстанский вариант. Казань, 1999.
* Язмыш борылышлары. К.: «Сүз» ҖЧҖ, 2007. ISBN 978-5-98356-050-0
* Профессиональная направленность в обучении физике. Казань, 2008.

# Васил Гайфуллин
## Мәкаләләре һәм әңгәмәләре

* Мәкаләләре һәм әңгәмәләре
* Васил Гайфуллин. Милләт язмышы-мәктәптә. «Шәһри Казан», 1991 ел, 19 декабрь.
* Васил Гайфуллин. Татар мәктәбен үстерү юлында. «Мәгърифәт», 1992 ел, 18 июнь.
* Мәгърифәт нуры ачар. «Мирас», 1994 ел, № 9.
* Татарстанның баш мөгаллиме. «Казан утлары», 1997 ел, № 3.
* Суверенитет җимеше – мәгариф карлыгачы. «Татар иле»
* Авыл баласы чит телләрне белерме? «Татар иле», 2000 ел, 34нче сан.
* Васил Гайфуллин. Милли университет. Ул нинди булыр? «Татарстан», 2004 ел, гыйнвар саны.
* Эшләнмәгән эшне гел Мәскәүгә сылтау – булдыксызлык шөгыле. «Мәйдан», 2004, № 10.
* Васил Гайфуллин. Барган юлыбыз дөресме? «Мәгариф», 2005 ел, № 2.

# Васил Гайфуллин
## Бүләкләре, мактаулы исемнәре

* Татарстанның атказанган фән эшлеклесе (2003).
* РФ атказанган укытучысы (2004)
* ТАССР атказанган укытучысы (1987)
* Каюм Насыйри исемендәге премия (2005).
* РФ атказанган югары уку йорты хезмәткәре (2007).

# Васил Гайфуллин
## Гаиләсе

Хатыны Тихния Миргалим кызы, ТР атказанган укытучысы.
    кызы Лилия, табиб, фән кандидаты.
    улы Айрат, юрист, фән кандидаты.
оныклары Алисә, Алсу.